Վլադիմիր Սարուխանյան

Վլադիմիր Սարուխանյան (), հայաստանցի և ռուսասատանցի բռնցքամարտիկ, թեթև և կիսամիջին քաշային կարգերի ներկայացուցիչ։ 2000-ական թվականների կեսերից մինչև 2010-ական թվականների սկիզբը ելույթ է ունեցել Ռուսաստանի և Հայաստանի բռնցքամարտի հավաքականներում, 2011 թվականի բռնցքամարտի Եվրոպայի առաջնության բրոնզե մեդալակիր է, միջազգային և ազգային տարբեր մրցաշարերի հաղթող է, բռնցքամարտի Ռուսաստանի սպորտի վարպետ է։ 2016 թվականից հանդես է գալիս պրոֆեսիոնալ բռնցքամարտում։

Կենսագրություն 
Վլադիմիր Սարուխանյանը ծնվել է 1989 թվականի օգոստոսի 16-ին հայկական ԽՍՀ-ի Շիրակի մարզի Գյումրի քաղաքում։ Մանկության տարիներին ընտանիքի հետ տեղափոխվել է Սոչի (Ռուսաստան)` մշտական բնակության։ Բռնցքամարտով ակտիվորեն սկսել է զբաղվել 11 տարեկանից, պարապել է Սոչիի «Ցենտուրիոն» ակումբում` Ռուսաստանի վաստակավոր մարզիչներ Աշոտ Մինասյանի և Նիկոլայ Պոդրեզովի ղեկավարությամբ։ Պարապել է փոքր եղբոր` Վահեի հետ, ով հետագայում նույնպես դարձել է հայտնի բռնցքամարտիկ։

Սիրողական կարիերա 
Իր մասին առաջին անգամ հայտարարել է 2005 թվականին` հաղթելով Եվրոպայի կադետների առաջնությունը Հունգարիայում և աշխարհի կադետների առաջնությունն Անգլիայում։ Մեկ տարի անց կրկին դարձել է աշխարհի կադետների առաջնության չեմպիոն` եզրափակիչում հաղթելով ուժեղ մարզիկ Յասնիել Տոլեդոյին։ 2007 թվականին հաղթել է Վոլգոգրադում կայացած «Ստալինգրադի ճակատամարտ» միջազգային մրցաշարում և Չինաստանում հասել է Սինցզյանի միջազգային մրցաշարի քառորդ եզրափակիչ։ 2007 թվականի Ռուսատսանի բռնցքամարտի առաջնությունում կիսամիջին քաշային կարգում արժանացել է բրոնզե մեդալի` կիսաեզրափակիչում զիջելով Ալբերտ Սելիմովին։

2008 թվականին Սարուխանյանն անցել է թեթև քաշային կարգ, սակայն 2008 թվականի Ռուսաստանի առաջնությանը հասել է միայն կիսաեզրափակիչ, որտեղ պարտվել է Սերգեյ Շիգաշևին։ Այդ տարի արժաթե մեդալ է ստացել Ռումինիայում կայացած «Ոսկե գոտի» միջազգային մրցաշարում։

2009 թվականի Ռուսաստանի առաջնությանը հասել է միայն 1/8 եզրափակիչ, որտեղ կրկին ռինգում հանդիպել է Սերգեյ Շիգաշևին և զիջել է նրան։ Տարվա վերջում ձմեռային ազգային «Օլիմպիական հույսեր» առաջնությունում ստացել է բրոնզե մեդալ։ 2010 թվականի Ռուստասանի բռնցքամարտի առաջնությանը չի հաղթահարել 1/8 եզրափակիչի արգելքը։

Չկարողանալով ընդգրկվել Ռուսաստանի բռնցքամարտի ազգային հավաքականի հիմնական կազմում` Վլադիմիր Սարուխանյանն սկսել է միջազգային ասպարեզում ներկայացնել Հայաստանը և շուտով դարձել է Հայաստանի բռնքամարտի հավաքականի անդամ։ 2011 թվականին նա առաջին տեղն է գրավել Երևանում կայացած Գագիկ Ծառոկյանի միջազգային մրցաշարում և մասնակցել է Անկարայում կայացած Եվրոպայի բռնքամարտի առաջնությանը, որտեղից վերադարձել է բրոնզե մեդալով` կիսաեզրափակիչում պարտվելով թուրք մարզիկ Ֆատիխ Քելեշին։

Բացի դրանից, ելույթ է ունեցել նաև Բաքվում կայացած 2011 թվականի բռնցքամարտի աշխարհի առաջնությանը, որտեղ արդեն 1/32 եզրափակչում պարտվել է ԱՄՆ-ի ներկայացուցի Խոսե Ռամիրեսին։ 2012 թվականին հաղթել է Հայաստանի բռնցքամարտի առաջնությունը, փորձել է որակավորվել 2012 թվականի Ամառային օլիմպիական խաղերի համար, սակայն չի ստացել օլիմպիական արտոնագիր, ինչի պատճառով էլ հեռացել է սիրողական բռնցքամարտից։

Պրոֆեսիոնալ կարիերա 
2016 թվականին Վլադիմիր Սարուխանյանը որոշել է ուժերը փորձել պրոֆեսիոնալ սպորտում և հաջողությամբ է նշել իր նորամուտը։ Մեկ տարվա ընթացքում նա յոթ հաղթանակ է տարել Ռուսաստանի տարբեր մրցաշարերում` չկրելով որևէ պարտություն։

Ծանոթագրություններ

Արտաքին հղումներ 
 
 Վլադիմիր Սարուխանյանի  էջը Ռուսաստանի պրոֆեսիոնալ բռնցքամարտի ֆեդերացիայի կայքում

Հայ բռնցքամարտիկներ
Ռուսաստանի սպորտի վարպետներ
Բռնցքամարտիկներ այբբենական կարգով